Alles wat jy koop het 'n versweë waarborg | Maroela Media
Verbruikers weet gewoonlik dat alles wat hulle koop, 'n waarborg het, maar is nie heeltemal seker oor wat hierdie waarborg behels nie. As jy egter nie weet wat die bepalings van die Wet op Verbruikersbeskerming oor versweë waarborge is nie, kan jy nie daarop staatmaak dat dit nagekom sal word nie. Ina Opperman verduidelik wat 'n versweë waarborg is en hoe jy kan seker maak dat hierdie waarborg nagekom word.
Volgens artikel 56 (1) van die Wet op Verbruikersbeskerming is daar 'n versweë bepaling in elke transaksie of ooreenkoms, waarin goedere aan 'n verbruiker gelewer word, dat die produsent of invoerder, verspreider én die kleinhandelaar elkeen waarborg dat die goedere voldoen aan die vereistes en standaarde van artikel 55, tensy dit verander is teenstrydig met die instruksies of nadat dit die produsent of invoerder, verspreider of kleinhandelaar se beheer verlaat het.
Artikel 55 van die Wet op Verbruikersbeskerming handel oor die verbruiker se reg op veilige goedere van goeie gehalte, wat bepaal dat verbruikers die reg het om goedere te ontvang wat gepas is vir die doel waarvoor dit gemaak en van goeie gehalte is, in goeie werkende toestand en sonder enige defekte, vir 'n redelike tydperk bruikbaar en duursaam sal wees en aan enige toepaslike standaarde kragtens die Wet op Standaarde of enige ander openbare regulasie voldoen.
Jy het dus die reg om te verwag dat die gehalte van elke produk wat jy koop, gewaarborg is en dat dit ook veilig is, doen wat dit veronderstel is om te doen, goed werk, geen defekte het nie en 'n redelike tyd sal hou.
Duur van versweë waarborg
Jy kan goedere, volgens artikel 56, binne ses maande nadat dit gelewer is, aan die verskaffer teruggee sonder om 'n boete te betaal en dit doen op die verskaffer se onkoste en risiko, indien dit nie aan die vereistes en standaarde in artikel 55 voldoen nie.
Wanneer jy goedere teruggee omdat dit nie aan die versweë waarborg voldoen nie, moet die verskaffer volgens artikel 56 die gebrekkige, onveilige of defektiewe goedere herstel of vervang of jou geld terugbetaal.
Indien 'n vervaardiger die produk of 'n onderdeel daarvan herstel en dit word nie binne drie maande reggestel nie of jy ontdek 'n verdere gebrek, defek of onveilige kenmerk, moet die verskaffer die produk vervang of jou geld terug betaal.
In 'n uitspraak vroeër vanjaar in die Gautengse hof vir verbruikersbeskerming, het die voorsitter, prof. Riëtte du Plessis, gesê die versweë waarborg is van krag bykomend tot die vervaardiger se waarborg.
Dit beteken dat, indien 'n produk 'n waarborg van twee jaar het waarbinne die vervaardiger die produk sal herstel, jy meer regte het gedurende die eerste ses maande daarvan. 'n Kleinhandelaar kan byvoorbeeld nie weier om 'n produk te vervang omdat dit 'n waarborg van die vervaardiger het nie.
Hierdie artikel is van toepassing selfs op tweedehandse of gebruikte produkte, maar hou in gedagte dat jy nie kan verwag dat 'n tweedehandse of gebruikte produk so goed sal werk soos 'n nuwe een nie.
Wanneer jy 'n produk teruggee
Die verkoper moet die onkoste betaal om produkte waarmee daar fout is, terug te kry. Jy moet kan verduidelik waarom jy dink die produk is van swak gehalte en bewys dat jy dit in die laaste ses maande gekoop het.
Wanneer jy produkte teruggee weens 'n probleem met die gehalte daarvan, hoef jy nie 'n kwitansie te wys nie, maar jy moet kan bewys wanneer en waar jy dit gekoop het en hoeveel jy betaal het. 'n Kwitansie is die beste manier om dit te doen.
Die verskaffer moet genoeg tyd kry om te bepaal of daar fout is, maar daar is nie 'n bepaalde afsnytyd om jou probleem op te los nie. Verskaffers moet egter billik wees met hoe lank dit neem.
Wanneer is die versweë waarborg nie van krag nie?
Hierdie versweë waarborg en jou regte daaroor geld saam met enige ander versweë waarborg of voorwaarde in die gemene reg, die Wet op Verbruikersbeskerming of enige ander openbare regulasie en 'n uitdruklike waarborg of voorwaarde van die produsent of invoerder, verspreider of kleinhandelaar.
Die versweë waarborg is nie van krag op produkte wat jy op krediet koop nie, maar hierdie produkte moet steeds van goeie gehalte wees en jy kan eis dat die produkte herstel word, maar jy kan nie 'n omruiling of terugbetaling eis nie. Jy kan produkte wat op krediet gekoop is, net teruggee in terme van die kredietooreenkoms.
As jy 'n produk as 'n geskenk gekry het, is die versweë waarborg ook nie van krag nie. Net die persoon wat vir die produk betaal het, kan dit teruggee vir 'n terugbetaling, vervanging of herstelwerk.
Produkte en goedere wat jy op 'n veiling koop word nie deur artikel 56 gedek nie.
As verbruiker moet jy altyd verantwoordelik optree en jy het 'n plig om nie hierdie artikels van die Wet op Verbruikersbeskerming uit te buit vir eie gewin nie.
Aangesien mense by wie jy produkte koop gewoonlik verkies om klagtes in Engels te hanteer, onthou dat 'n versweë waarborg in Engels 'n "implied warranty of quality" genoem word.
Video: Geliefdes oorsee? 'Dit gaan verby hartseer'
Dankie vir die artikel Maroela.
Goeie artikel, heel leersaam.
Totdat jy die Verbruikersraad probeer skakel om 'n klagte te le – dit is 'n nagmerrie van die begin af en daar is nie 'n einde. Hulle is treurig verby – 'n absolute mors van tyd en die belasting betalers se geld. Die Nasionale Kredietraad (NCR) is nog erger. Hul onbekwame personeel en ek sluit hul regsgeleerdes in word absoluut deur die Banke beheer. Geen hulp hoegenaamd vir die man op straat – hul sukses syfers spreek vanself. Die verbruikers en kredietwette is uitstekend – die personeel is egter pateties een tipiese staatsamptenare.